LIETUVOS RESPUBLIKOS FINANSŲ MINISTRAS

Į S A K Y M A S

DĖL UŽSIENIO APMOKESTINAMOJO ASMENS FISKALINIO AGENTO SKYRIMO TVARKOS IR REIKALAVIMŲ ASMENIUI, GALINČIAM BŪTI UŽSIENIO APMOKESTINAMOJO ASMENS FISKALINIU AGENTU PATVIRTINIMO

2002 m. liepos 4 d. Nr. 221

Vilnius

Vadovaudamasi Lietuvos Respublikos Vyriausybės 2002 m. gegužės 15 d. nutarimo Nr. 671 „Dėl įgaliojimų suteikimo įgyvendinant Lietuvos Respublikos pridėtinės vertės mokesčio įstatymo nuostatas“ (Žin., 2002, Nr. 51-1939) 1.6 punktu,

1. Tvirtinu Užsienio apmokestinamojo asmens fiskalinio agento skyrimo tvarką ir reikalavimus asmeniui, galinčiam būti užsienio apmokestinamojo asmens fiskaliniu agentu (pridedama).

2. Nustatau, kad Prekių ir paslaugų, susijusių su eksportui (reeksportui) skirtų prekių gamyba, apmokestinimo taikant 0 procentų PVM tarifą sąlygų ir apribojimų, patvirtintų Lietuvos Respublikos finansų ministro 2002 m. birželio 18 d. įsakymu Nr. 175 (Žin., 2002, Nr. 63-2555), 7 punkte nurodytu atveju užsienio apmokestinamojo vieneto fiskaliniu agentu laikomas minėtame punkte nurodytas asmuo, jeigu užsienio apmokestinamasis vienetas nėra paskyręs fiskalinio agento pagal šiuo įsakymu patvirtintus Užsienio apmokestinamojo asmens fiskalinio agento skyrimo tvarką ir reikalavimus asmeniui, galinčiam būti užsienio apmokestinamojo asmens fiskaliniu agentu.

FINANSŲ MINISTRĖ	DALIA GRYBAUSKAITĖ

PATVIRTINTA

Lietuvos Respublikos finansų

ministro 2002 m. liepos 4 d. įsakymu

Nr. 221

UŽSIENIO APMOKESTINAMOJO ASMENS FISKALINIO AGENTO SKYRIMO TVARKA IR REIKALAVIMAI ASMENIUI, GALINČIAM BŪTI UŽSIENIO APMOKESTINAMOJO ASMENS FISKALINIU AGENTU

1. Užsienio apmokestinamojo asmens fiskalinio agento skyrimo tvarka ir reikalavimai asmeniui, galinčiam būti užsienio apmokestinamojo asmens fiskaliniu agentu (toliau – tvarka) nustato, kokius reikalavimus atitinkantis asmuo gali būti paskirtas užsienio apmokestinamojo asmens, kaip jis apibrėžtas Lietuvos Respublikos pridėtinės vertės mokesčio įstatymo (Žin., 2002, Nr. 35-1271) 2 straipsnio 29 dalyje, kuris Lietuvos Respublikos teritorijoje tiekia prekes ir (arba) teikia paslaugas ir neturi šalies teritorijoje padalinio, fiskaliniu agentu bei jo paskyrimo tvarką.

2. Užsienio apmokestinamojo asmens fiskaliniu agentu (toliau – fiskalinis agentas) gali būti paskirtas Lietuvos Respublikos apmokestinamasis asmuo, atitinkantis šiuos reikalavimus:

2.1. yra PVM mokėtoju ne trumpiau kaip 3 metus;

2.2. vykdo kurią nors iš šių veiklų – teisinę, apskaitos, buhalterijos ir audito veiklą, konsultacijas mokesčių klausimais;

2.3. per pastaruosius 12 mėnesių iki šios tvarkos 4 punkte nurodyto prašymo pateikimo neturi mokestinių nepriemokų biudžetams ir (arba) fondams, į kuriuos mokamus mokesčius administruoja Valstybinė mokesčių inspekcija, neturi nepriemokų Valstybinio socialinio draudimo fondo biudžetui. Jeigu mokesčių, delspinigių, baudų mokėjimas atidėtas Lietuvos Respublikos teisės aktų nustatyta tvarka arba dėl šių mokesčių, delspinigių, baudų vyksta mokestinis ginčas, arba asmuo Lietuvos Respublikos Vyriausybės nustatyta tvarka kreipėsi į Komisiją mokesčių mokėtojų prašymams dėl atsiskaitymo turtu nagrinėti dėl atsiskaitymo už šių mokesčių nepriemokas, delspinigius, baudas turtu, laikoma, kad prašymą pateikęs asmuo nepriemokų neturi;

2.4. per pastaruosius 12 mėnesių iki šios tvarkos 4 punkte nurodyto prašymo pateikimo nenustatytas nė vienas teisės aktų, už kurių įgyvendinimą atsakinga Lietuvos Respublikos muitinė, pažeidimas;

2.5. nėra padaręs Lietuvos Respublikos mokesčių administravimo įstatyme (Žin., 1995, Nr. 61-1525) nurodytų piktybinių mokesčių įstatymų pažeidimų arba nuo tokio pažeidimo padarymo yra praėję 5 metai;

2.6. asmens savininkas (-ai), asmenį kontroliuojantis (-ys) asmuo (-ys), asmens organo (išskyrus dalyvių susirinkimą) narys, vyriausiasis buhalteris (buhalteris) arba asmuo (-ys), turintis (-ys) įgaliojimus asmens vardu ir dėl jo interesų atlikti visus teisinius veiksmus, susijusius su asmens ekonomine veikla, arba pats apmokestinamasis asmuo (jeigu tai fizinis asmuo):

2.6.1. nebuvo bausti administracine nuobauda pagal Lietuvos Respublikos administracinių teisės pažeidimų kodeksą už:

2.6.1.1. ataskaitų ir dokumentų apie savo (fizinio asmens), įmonės, įstaigos arba organizacijos pajamas, turtą, pelną ir mokesčius pateikimo tvarkos pažeidimą ir mokesčių vengimą;

2.6.1.2. prekių pardavimą, laikymą ar gabenimą be dokumentų, taip pat be specialių ženklų – banderolių (jei pagal teisės aktus prekės privalo būti pažymėtos tokiu būdu) ir dokumentų suklastojimą;

2.6.1.3. apgaulingą buhalterinės apskaitos tvarkymą;

2.6.1.4. vertimąsi komercine, ūkine, finansine ar profesine veikla, neturint licencijos (leidimo) tokiai veiklai;

2.6.1.5. Valstybinės mokesčių inspekcijos vadovų ir kitų pareigūnų teisėtų nurodymų nevykdymą, taip pat trukdymą įgyvendinti kitas minėtų pareigūnų teises;

2.6.1.6. tyčinį kompetetingo pareigūno uždėto antspaudo (plombos) sužalojimą arba nuplėšimą;

2.6.2. iškeltoje baudžiamojoje byloje dėl nusikaltimų finansams ar ūkininkavimo tvarkai, ar dėl dokumentų klastojimo, ar dėl apgaulės būdu susigrąžinto ar į valstybės biudžetą nesumokėto PVM nėra įtariamuoju, kaltinamuoju ar teisiamuoju arba kuriam nors iš nurodytųjų asmenų kurioje nors iš nurodytų bylų nėra įsiteisėjęs apkaltinamasis nuosprendis, arba kuris nors iš nurodytųjų asmenų neturi neišnykusio teistumo dėl kurio nors iš nurodytų nusikaltimų.

3. Užsienio apmokestinamasis asmuo, kuris pagal Pridėtinės vertės mokesčio įstatymo 71 straipsnio 3 dalį privalo paskirti Lietuvos Respublikoje fiskalinį agentą, privalo notariškai įgalioti fiskalinį agentą teisės aktų nustatyta tvarka skaičiuoti PVM už užsienio apmokestinamojo asmens šalies teritorijoje tiekiamas prekes ir (arba) teikiamas paslaugas ir mokėti jį į biudžetą, taip pat teisės aktų nustatyta tvarka teikti mokestinio laikotarpio PVM deklaracijas už užsienio apmokestinamąjį asmenį bei vykdyti to užsienio apmokestinamojo asmens prievoles, susijusias su dokumentų išrašymu.

4. Fiskalinis agentas, turintis užsienio apmokestinamojo asmens įgaliojimą, patvirtintą notaro, privalo kreiptis į vietos mokesčio administratorių, kurio veiklos teritorijoje jis (fiskalinis agentas) įregistruotas PVM mokėtoju, ir pateikti prašymą įregistruoti užsienio apmokestinamąjį asmenį PVM mokėtoju, užsienio valstybės kompetetingos institucijos išduotą užsienio apmokestinamojo asmens rezidavimo vietą bei jei asmuo toje valstybėje yra registruotas PVM ar jam tapataus mokesčio mokėtoju, tai patvirtinančią pažymą (sertifikatą) bei kitus Lietuvos Respublikos mokesčių administravimo įstatymo ir kitų teisės aktų nustatytus dokumentus, kurie turi būti pateikti vietos mokesčio administratoriui registruojant asmenį mokesčio mokėtoju.

5. Jeigu užsienio apmokestinamojo asmens įgaliotas fiskalinis agentas neatitinka šios tvarkos reikalavimų, vietos mokesčio administratorius atsisako įregistruoti užsienio apmokestinamąjį asmenį PVM mokėtoju ir per 5 darbo dienas apie tai informuoja, pateikdamas atsisakymo motyvus, asmenį, pateikusį prašymą, ir užsienio apmokestinamąjį asmenį, kuris privalo įgalioti kitą asmenį.

6. Užsienio apmokestinamasis asmuo gali paskirti tik vieną fiskalinį agentą.

7. Jeigu paaiškėja, kad užsienio apmokestinamojo asmens paskirtas fiskalinis agentas nebeatitinka šios tvarkos reikalavimų, vietos mokesčio administratorius privalo per 5 darbo dienas nuo aplinkybių paaiškėjimo apie tai informuoti užsienio apmokestinamąjį asmenį, kuris nedelsdamas (ne vėliau kaip per 10 darbo dienų) privalo paskirti kitą asmenį savo fiskaliniu agentu. Jeigu per nurodytą laikotarpį užsienio apmokestinamasis asmuo nepaskiria kito asmens savo fiskaliniu agentu, užsienio apmokestinamasis asmuo išregistruojamas iš PVM mokėtojų.

8. Visi vietos mokesčio administratoriaus veiksmai gali būti skundžiami teisės aktų nustatyta tvarka.

______________